## Odluka o načinu vrednovanja prijava na natječaj za raspodjelu sredstava Fonda za poticanje pluralizma i raznovrsnosti elektroničkih medija

### NN 16/2008 (8.2.2008.), Odluka o načinu vrednovanja prijava na natječaj za raspodjelu sredstava Fonda za poticanje pluralizma i raznovrsnosti elektroničkih medija

# VIJEĆE ZA ELEKTRONIČKE MEDIJE

**491**

Na temelju članka 12. Pravilnika o načinu i postupku provedbe javnog natječaja
za sufinanciranje programskih sadržaja iz sredstava Fonda za poticanje
pluralizma i raznovrsnosti elektroničkih medija, kriterijima za raspodjelu
sredstava te načinu praćenja trošenja sredstava i ostvarivanja programskih
sadržaja za koja su dodijeljena (»Narodne novine«, 07/08 i 11/08) Vijeće za
elektroničke medije donosi

## ODLUKU

### O NAČINU VREDNOVANJA PRIJAVA NA NATJEČAJ ZA RASPODJELU SREDSTAVA FONDA ZA POTICANJE PLURALIZMA I RAZNOVRSNOSTI ELEKTRONIČKIH MEDIJA

Članak 1.

Ovom Odlukom propisuju se način vrednovanja prijava na jav­ni natječaj za
raspodjelu sredstava Fonda za poticanje pluralizma i raznovrsnosti elektroničkih
medija (u daljnjem tekstu: Fond).

Članak 2.

Vijeće za elektroničke medije (u daljnjem tekstu: Vijeće) donosi odluku o visini
sredstava za svakog sudionika javnog natječaja na temelju dodijeljenih bodova
prema kriterijima iz Zakona o elektronič­kim medijima (»Narodne novine«, broj
122/03 i 79/09) i Pravilnika o načinu i postupku javnog natječaja za
sufinanciranje programskih sadržaja iz sredstava Fonda za poticanje pluralizma i
raznovrsnosti elektroničkih medija, kriterijima za raspodjelu sredstava te
načinu praćenja trošenja sredstava i ostvarivanja programskih sadržaja za koja
su dodijeljena, a sukladno načinu vrednovanja prijava iz ove Odluke.

Članak 3.

(1) Ocjenjuju se svi predloženi programi jednog ponuditelja, imajući pritom
posebice u vidu broj, kvalitetu i značaj programa ponuđenih u odgovarajućoj
kategoriji. Svaki član Vijeća ocjenjuje sve predložene programe jednog
ponuditelja po sljedećim kriterijima:
– kvaliteta i sadržajna inovativnost ponuđenog programa,
– značenje programa za ostvarenje ciljeva iz stavka 1. i 2. članka 57. Zakona,
– ekonomičnost i dugoročnost programa,
– opći interes za kulturni razvitak
– poticanje zapošljavanja invalidnih osoba, branitelja i članova njihove
obitelji,
– razvijenost područja koncesije nakladnika.
(2) Boduje se na sljedeći način:
1. Programi za ostvarivanje prava građana na javno informiranje
Od 10 do 40 bodova
2. Programi za nacionalne manjine u Republici Hrvatskoj
Od 1 do 20 bodova
3. Posebnost programa za područja od posebne državne skrbi
Od 1 do 25 bodova
4. Programi za poticanje kulturnog stvaralaštva
Od 1 do 25 bodova
5. Programi za razvoj obrazovanja, znanosti i umjetnosti
Od 1 do 25 bodova
6. Programi za promicanje stvaralaštva na narječjima hrvatskog jezika
Od 1 do 5 bodova
7. Programi za poticanje razvoja svijesti o ravnopravnosti spolova
Od 1 do 5 bodova
8. Poticanje zapošljavanja visokoobrazovanih stručnih radnika u elektroničkim
medijima na lokalnoj i regionalnoj razini
Od 1 do 15 bodova
Ocjene se utvrđuju po sljedećem modelu:
– Za svakog prijavljenog ili predviđenog VSS radnika – po 1 bod
– 15 ili više prijavljenih ili predviđenih VSS radnika – 15 bodova.
9. Poticanje zapošljavanja invalidnih osoba, branitelja i članova njihove
obitelji.
Od 1 do 5 bodova
Ocjene se utvrđuju po sljedećem modelu:
– Za svaku prijavljenu ili predviđenu invalidnu osobu, branitelja ili člana
njihove obitelji – 1 bod
– 5 ili više prijavljenih ili predviđenih invalidnih osoba, branitelja ili
članova njihove obitelji – 5 bodova
10. Razvijenost područja na kojem radijska postaja ima područ­je koncesije
Od 1 do 20 bodova
Ocjene se utvrđuju po sljedećem modelu:
– visokorazvijena regija – 1 bod
– razvijena regija – 3 boda
– srednje razvijena regija – 10 bodova
– slabo razvijena regija – 15 bodova
– nerazvijena regija – 20 bodova.
(3) Na temelju službenih statističkih podataka o BDP-u, za ocjene po ovom
kriteriju podatke prikuplja Stručna služba Agencije. Ispravnost konačnog zbroja
bodova potvrđuje Vijeće, a bodovi se pribrajaju svakom pojedinačnom zbroju
bodova pojedinog člana Vijeća po ostalim kriterijima.

Članak 4.

Vijeće će ocijeniti i prijave neprofitabilnih radija i/ili televizije, vodeći
računa o njihovom značenju za opći kulturni razvitak, te im dodijeliti posebne
bodove.

Članak 5.

(1) Iznos sredstava Fonda koji se raspodjeljuje pojedinim natječajem utvrđuje se
stanjem Fonda pet dana prije donošenja Odluke o dodjeli sredstava.
(2) Sredstva Fonda u jednakom se omjeru raspoređuju za poticanje pluralizma i
raznovrsnosti radijskih i televizijskih programa.
(3) Na temelju te odredbe utvrđuje se vrijednost boda odnosno iznos sredstava
koja se dodjeljuju po pojedinoj prijavi.

Članak 6.

Stupanjem na snagu ove Odluke prestaje važiti Odluka o načinu vrednovanja
prijava na natječaj za raspodjelu sredstava Fonda za poticanje pluralizma i
raznovrsnosti elektroničkih medija (»Narodne novine«, 31/05 i 03/07).

Članak 7.

Ova Odluka stupa na snagu osam dana od dana objave u »Narodnim novinama«.

Klasa: 612-12/08-03/001
Urbroj: 567-01/08-05
Zagreb, 1. veljače 2008.

Predsjednik Vijeća
**mr. sc. Denis Peričić**, v. r.

Odluka, NN 16/2008-491
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)